- Det har været vigtig for os at få en træner på plads hurtigt, så vi ikke skulle gå i for langt et vakuum efter afskedigelsen af Jonas Dal. Jeg er glad for en aftale med Colin, som er en erfaren træner med god autoritet, og som har skabt gode resultater i Randers FC, siger Esbjergs administrerende direktør Søren Poulsen til klubbens hjemmeside.

Colin Todd har været fodboldtræner i 25 år. Middlesbrough, Bolton, Swindon, Derby og Bradford er blot nogle af de klubber, som den 67-årige englænder har været forbi på sin vej.

Herhjemme er Todd bedst kendt som træner for Randers FC, hvor han stoppede efter sidste sæson. Colin Todd var træner i Randers i to omgange. Første periode var 2007-09, anden periode 2012-16.

FODBOLD: I sidste uge fyrede EfB Jonas Dal som cheftræner. Jonas Dal fik bare otte måneder på posten, men nu er afløseren fundet. Og det bliver gennemrutinerede Colin Todd, der med øjeblikkelig virkning overtager det vestjyske superligamandskab.

Som aktiv nåede Colin Todd 27 landskampe for England. Han spillede blandt andet for Sunderland og Derby og var så dygtig en forsvarsspiller, at han i 1975 blev valgt som årets fodboldspiller i England.

Den tidligere Randers-træner har underskrevet en etårig kontrakt med mulighed for forlængelse i Esbjerg.

Ser frem til udfordringen

Den engelske træner hilste efter fredagens træning på sin kommende spillertrup, og han afløser nu Lars Lungi Sørensen, der har styret truppen på træningslejren i den seneste uge.

- Jeg ser frem til udfordringen i Esbjerg, og jeg ser frem til at arbejde med spillerne. Det er en udfordring for mig, og det ville det også være, hvis jeg tog over i Brøndby eller FC København.

- Da jeg kom til i Randers i 2012, spillede vi mod Esbjerg i pokalfinalen, og de gjorde det godt i den periode. Nu har der så været en bølgedal, og vi skal tilbage på sporet igen, siger Todd til klubbens hjemmeside.

Som tidligere cheftræner i Randers var højdepunktet bronzemedaljen i sæsonen 2012/2013, hvor han også mødte Esbjerg i pokalfinalen.

- Når man ser hele setuppet og stadionet i Esbjerg, så er det en klub, som ønsker at gøre det godt, men vi har hård konkurrence fra andre klubber.

- Jeg ser Esbjerg som en god klub, men det vil tage tid, og jeg kan ikke trylle fra den første dag.

- Vi starter med et svært program mod Brøndby og FC København, men ingen kampe er nemme, og nu skal vi bare vinde nogle kampe, siger Todd.

Han vil være til stede på stadion, når klubben lørdag klokken 13 møder Viborg på Blue Water Arena i sommerens sidste træningskamp under Lars Lungi Sørensens ledelse, inden han søndag har sin første træning med spillertruppen.

Se Colin Todds afskedstale som cheftræner for Randers FC: